Дэтхэнэ зыми
«Урысей зэкъуэт» политикэ партым и Совет Нэхъыщхьэм хэт, Къэрал Думэм и депутат Щхьэгуэш Адэлбий щэбэт кIуам яIущIащ ди республикэм щыпсэухэм.
Налшык Лазо и цIэр зезыхьэ и уэрамым тет унэхэм ящыщ зым къыщыхъуа мафIэсым и Iэужьхэр нобэми ягъэзэкIуэжакъым. Щхьэгуэшым зыкъыхуэзыгъэзахэм жаIащ я унэр зезыхьэ IуэхущIапIэм унащхьэр трилъхьэжу яхузэригъэпэщыжыну къигъэгугъа пэтми, иджы къыздэсым Iуэхур и пIэм зэримыкIар. МафIэсыр нэхъыбэу зылъэIэса унагъуищым я пэшхэр псэупIэ-коммунальнэ IэнатIэм зэIузэпэщ яхуищIыжыну къигъэгугъэри, Iуэхур адэкIи-мыдэкIи мыкIуатэу къэнащ. НэхъапэIуэкIэ, мылъкукIэ къадэIэпыкъуну щIэлъэIуу цIыхубзхэм Урысейм и либерал-демократхэм я партым зыхуагъэзати, жэуап яIэкъым.
— Iэмал зэриIэкIэ, тхьэмахуитIым къриубыдэу мылъкукIэ дывдэIэпыкъунщ, абы къищынэмыщIауэ къалэ администрацэр, КъБР-м Лэжьыгъэмрэ социальнэ зыужьыныгъэмкIэ и министерствэр, нэгъуэщIхэри мы Iуэхум къыхэтшэнщ. Ди жагъуэ зэрыхъунщи, страхованэм ди цIыхухэр хуэхейщи, гузэвэгъуэ къызэрыхъуу ахэр утыкум къонэ, — жиIащ Щхьэгуэшым.
Къэбэрдей-Балъкъэр къэрал мэкъумэш университетым и лэжьакIуэхэм, я Iуэхур хэкIыпIэншэ щыхъум, я щхьэр Къэрал Думэм и депутатым кърахьэлIащ. Университетым и лэжьакIуэхэр общежитым щIэсыну хуит зыщI ордерыр ректорым къащыIэщIилъхьэм абыхэм пэшхэр, пщэфIапIэхэр я мылъкукIэ зэрахьэри щыпсэууэ хуежьат. Университетым ректорыщIэ зэрытрагъэувэрэ унагъуибгъу общежитым къыщIэкIын хуейуэ паубыдащ.
ЦIыхубзхэм ящыщ зым къыхигъэщащ пэшхэм щыщIагъэтIысхьам зэраухылIа зэгурыIуэныгъэм ипкъ иткIэ, ахэр университетым щылэжьэху, общежитым щIэсыну хуиту. АрщхьэкIэ иджы абыхэм пэшхэм щIэкIыну къыпаубыд икIи апхуэдэу ямыщIэмэ, я лэжьапIэм Iуахужыну къыжраIащ. Зэхэзехуэн ящIа унагъуэхэм яхэтщ балигъыпIэ имыува сабийхэр зиIэ, цIыхубз уэндэгъухэр зыщIэс. Университетым и къабзэлъабзагъэм кIэлъыплъ бзылъхугъэхэм ират улахуэ мащIэр фэтэрыпщIэр къэгъэнауэ, ирипсэуну ярикъу къудейщ.
— Дахэу зехьа ди пэшхэр хамэ къэрал къикIыжа студентхэм хьэщIэщу иритын мурадкIэ, университетым и администрацэм дыкъыщIихуу аращ, — щIэуфа лей хэмыту жиIащ цIыхубзхэм ящыщ зым.
Дэтхэнэ зыми и гукъеуэм гупсэхуу щIэдэIуа иужь, Щхьэгуэшым зыкъыхуэзыгъэзахэм я Iуэхур зэхигъэкIыну къигъэгугъащ. КъищынэмыщIауэ, абы и дэIэпыкъуэгъухэм унафэ яхуищIащ университетым и ректоратым хуагъэхьыну тхылъ ягъэхьэзырыну.
Щомахуэ Залинэ.
